Општина Земун је 1997. године, на челу са др Војиславом Шешељом који је тада обављао функцију потпредседника Владе Републике Србије и председника општине, одлучила да откупи земљиште од ПК „Напредак“ из Нове Пазове, испрацелише га у плацеве од 600м2 и претвори у грађевинско земљиште. Општина је парцеле по цени од 2.500 тадашњих немачких марака продала избеглицама из Хрватске и БиХ које су после операције Олуја биле без крова над главом, и на том месту основала насеље Бусије. Првих неколоко година су биле тешке, без струје, воде, пута и основних средстава за живот. Погођени тешким дешавањима из крајева одакле су избегли, насељени народ је заједничким снагама кренуо у изградњу и подизање насеља какво данас познајемо.